सायद मेरो 'रिटायर्ड लाइफ' हुँदैन : प्रधानमन्त्री दाहाल
प्रधानमन्त्री पुष्पकमल दाहालले आफ्नो ‘रिटायर्ड लाइफ’ नहुने बताएका छन् । उनले १० वर्ष अघि राजनीतिक अवकाशबारे सोचे पनि अब भने सक्रिय राजनीतिक जीवन बिताउने निष्कर्षमा पुगेको बताएका छन् ।
काठमाडौँ — प्रधानमन्त्री पुष्पकमल दाहालले आफ्नो ‘रिटायर्ड लाइफ’ नहुने बताएका छन् । उनले १० वर्ष अघि राजनीतिक अवकाशबारे सोचे पनि अब भने सक्रिय राजनीतिक जीवन बिताउने निष्कर्षमा पुगेको बताएका छन् ।‘एक्टिभ लाइभले मेरो थुप्रै अप्ठ्यारा, कष्टहरु पीडाहरु पचाउन मद्दत गर्‍या छ । रिटायर्ड भएर बसे भने निकै कष्टकर हुन्छ । म जीवनभर एक्टिभ लाइभ बिताउने विचार गरेको छु । सायद मेरो रिटायर्ड लाइफ हुँदैन,’ उनले संजय सिलवाल गुप्ताको पडकास्टमा भनेका छन्, ‘भोलि परिस्थितिले बनायो भने बेल्लै गरेको हो । म केचाहिँ भन्दिनँ भने पदमा रहेर मात्र एक्टिभ रहने भन्ने हुँदैन ।’उनले सक्रिय राजनीतिक जीवन बिताउँछु भन्नु सँधै कार्यकारी पदमा रहनेचाहिँ नभएको स्पष्ट गरे । ‘मैले यसो भन्दा कसैले नबुझ्दा हुन्छ मैले प्रधानमन्त्री, अध्यक्ष वा पार्टीको पद लास्टसम्म लिन खोजेको अर्थ नलगाइयोस् । त्यसको आफ्नो तयारी छ, मान्यता छ । त्यसको तयारी कुनै न कुनै रुपमा गरिरहेकै छु । सक्रिय राजनीतिबाट विश्राम मेरो जीवनमा सायद हुँदैन,’ उनले गुप्तासँगको कुराकानीमा भनेका छन्, ‘२०७० को वरिपरि रिटायर्ड लाइभ लिनुपर्छ कि भन्ने लाग्थ्यो मलाई । तर आजभोलि लाग्दैन । रिटायर्ड लाइभ मेरो लागि अझ कष्टकर हुन्छ भन्ने लाग्न थालेको छ । म अध्यक्ष बाचुञ्जेल हुन्छु भन्ने छैन । प्रधानमन्त्री त हन्छु भने पनि पाइँदैन । त्यसको आफ्नै नियम छ । एक्टिभ भएर समाजसेवा, राजनीति मार्फत् देश जनतालाई र दुनियाँलाई योगदान गर्ने कुरामा मेरा विश्राम हुँदैन ।’